
Az időskori sarcopenia befolyásolási lehetőségei

Bevezetés
A sarcopenia az izomtömeg, az izomerő és az izomfunkció gyorsuló leépülése. Főként az időseket érinti; súlyos negatív következménye az önállóság csökkenése, a gyakori elesés, ami növeli a csonttörések kockázatát, emiatt gyakoribb a hospitalizáció és nő a mortalitás. A terápia nehéz, ezért különösen fontos a megelőzés, melynek bizonyított eszköze a rezisztencia tréning. Nemzetközi tanulmányokban igazolt kockázati tényezői: életkor, nem, multimorbiditás, inzulinrezisztencia/diabetes, osteoporosis, mozgásszervi és egyéb krónikus betegségek, táplálkozási és testmozgási szokások, menopausalis ösztrogénhiány.
Az ajánlott diagnosztikai lépéssor első eleme a SARC-F kérdőív, mely ≥4 pont határérték esetén felveti a sarcopenia gyanúját.
Célkitűzés
A kutatás azt vizsgálja, hogy a SARC-F kérdőív alkalmazásával igazolható-e a kapcsolat az ismert kockázati tényezők és a ≥4 SARC-F pontszám (a sarcopenia gyanúja) között.
Módszer
60 éven felüli célcsoportban online gyűjtött adatok alapján a kockázati tényezők és a SARC-F pontszám összefüggését esélyhányados számításával mutatom be.
Eredmények
A 111 kitöltő átlagéletkora 70,6 év (57-92). A 80 év fölötti életkor esélyhányadosa (EH) 4,45 (1,13-17,45; p = 0,022), vagyis a sarcopenia gyanújával érintett személyek (≥4 pont) ~4,5-szeres eséllyel 80 év felettiek. Szignifikáns az eredmény a multimorbiditásnál (EH 5,58; 1,62-19,23; p = 0,003), a mozgásszervi betegségeknél (EH 9,11; 2,70-30,79; p = 0,001), valamint az elmúlt egy évi testmozgás és erősítés hiányánál (EH 7,2; 2,16-23,98; p = 0,000 és 43,11; 5,15-360,67; p = 0,000).
Következtetések
A SARC-F kérdőívvel igazolható a kapcsolat a sarcopenia gyanújára utaló pontszám (≥4) és az életkor, a multimorbiditás, a mozgásszervi betegségek és az időskorban végzett testmozgás és fizikai erősítés hiánya között. A többi kockázati tényező esetében nem született statisztikailag szignifikáns eredmény. Ennek oka lehet a viszonylag alacsony átlagéletkor és a kis, meglehetősen homogén minta (80% nő, 69% felsőfokú végzettségű, 51% fővárosi lakos). A bemutatott kutatás is igazolja az időskorban végzett izomerősítés jelentős szerepét a sarcopenia megelőzésében. Folytatásként három hónapos rezisztencia tréningen alapuló intervenciót tervezünk 60 év feletti önkéntesek részvételével.



